b'\n_START_ARTICLE_\nSecchijev disk\n_START_PARAGRAPH_\nSecchijev disk je mjerni instrument za mjerenje zamu\xc4\x87enja ili prozirnost vode. Secchijev disk se sastoji od jedne okrugle limene plo\xc4\x8de koja ima promjer od 20 do 25 centimetara, a obojena je bijelom bojom. Disk se dr\xc5\xbei pomo\xc4\x87u uzice pri\xc4\x8dvr\xc5\xa1\xc4\x87ene u sredini plo\xc4\x8de. Na uzicu se na svakih 10 centimetara pove\xc5\xbee \xc4\x8dvor da se mo\xc5\xbee ustanoviti dubina uronjenja. Prozirnost vode mjerimo tako da disk postavljen na povr\xc5\xa1inu vode polako spu\xc5\xa1tamo prema dubini i zabilje\xc5\xbeimo kad nestane. Nakon toga ponovo polako izvla\xc4\x8dimo i ozna\xc4\x8dimo kad se ponovo pojavi. Presjek ovih dviju vrijednosti daje podatke o prozirnosti vode. _NEWLINE_Secchijev disk je osmislio Angelo Secchi 1865., a koristio je za mjerenje prozirnosti jezera i mora.\n_START_SECTION_\nZamu\xc4\x87enje vode\n_START_PARAGRAPH_\nZamu\xc4\x87enje vode uzrokovano je suspendiranim tvarima, kao \xc5\xa1to su mulj, pijesak, fina otopljena organska i anorganska tvar, topljive obojene organske tvari, plankton i drugi mikroskopski organizmi. Zamu\xc4\x87enje je mjera opti\xc4\x8dkog svojstva vode koje uzrokuje da se svjetlo raspr\xc5\xa1i i absorbira vi\xc5\xa1e nego \xc5\xa1to se prenosi (transmitira) u o\xc5\xa1trim linijama du\xc5\xbe uzorka. Bistrina vode va\xc5\xbena je za izradu proizvoda namijenjenih za upotrebu od strane \xc4\x8dovjeka kao i u mnogim proizvodnim djelatnostima. Zamu\xc4\x87enje vode glavna je zna\xc4\x8dajka za stanje i produktivnost vodenog sustava. Stupanj zamu\xc4\x87enja izra\xc5\xbeavamo kao: prozirno, jasno, gotovo jasno, slabo opalescentno, opalescentno, slabo zamu\xc4\x87eno i jako zamu\xc4\x87eno._NEWLINE_Turbidimeter je mjerni instrument koji mjeri zamu\xc4\x87enje(engl. turbidity) otopine mjere\xc4\x87i gubitak intenziteta svjetlosnog snopa koji prolazi kroz otopinu. Nefelometar (gr. nephele \xe2\x80\x93 magla) je mjerni instrument koji mjeri zamu\xc4\x87enje otopine mjere\xc4\x87i koli\xc4\x8dinu svjetlosti koja se pod odre\xc4\x91enim kutom odvojila od svjetlosnog snopa koji prolazi kroz otopinu (obi\xc4\x8dno 90\xc2\xba). NTU (engl. Nephelometric Turbiditty Unit) je jednaka furmazinskoj jedinici. Voda za pi\xc4\x87e mo\xc5\xbee imati najvi\xc5\xa1e 4 NTU.'